**ΚΑΤΕΡΙΝΑ ΕΥΑΓΓΕΛΑΤΟΥ / ΣΚΗΝΟΘΕΤΙΣ**

**ΚΑΛΛΙΤΕΧΝΙΚΗ ΔΙΕΥΘΥΝΤΡΙΑ ΤΟΥ ΦΕΣΤΙΒΑΛ ΑΘΗΝΩΝ & ΕΠΙΔΑΥΡΟΥ**

**ΒΙΟΓΡΑΦΙΚΟ**

Γεννήθηκε στην Αθήνα και κατάγεται από γνωστή καλλιτεχνική οικογένεια.

Αριστούχος της Δραματικής Σχολής του Εθνικού Θεάτρου με παράλληλες σπουδές Μουσικής στο Ελληνικό Ωδείο. Μεταπτυχιακά σπούδασε Σκηνοθεσία στο Λονδίνο με Υποτροφία Ωνάση (κάτοχος μεταπτυχιακού τίτλου με Διάκριση [Distinction] στη Σκηνοθεσία Θεάτρου από το Middlesex University) και τη Μόσχα, (Κρατική Ακαδημία Θεατρικής Τέχνης GITIS). Σπούδασε επίσης Φιλοσοφία στο Πανεπιστήμιo Αθηνών, σπουδή που άφησε στη μέση για να αφοσιωθεί στο θέατρο. Μιλάει αγγλικά, γαλλικά και ρώσικα.

Είναι μέλος της Εταιρείας Σπουδών της Σχολής Μωραΐτη και της Επιτροπής Υποτροφιών Μινωτή-Παξινού του Μορφωτικού Ιδρύματος Εθνικής Τραπέζης.

Πρωτοεμφανίστηκε ως σκηνοθέτις το 2006 στην Πειραματική Σκηνή του Εθνικού Θεάτρου (*Άσκηση Φαντασίας - Τρίτη Εντολή*), ενώ την ίδια χρονιά ίδρυσε και διηύθυνε στο Αμφι-Θέατρο Σπύρου Α. Ευαγγελάτου την σκηνή Είσοδος Κινδύνου, όπου παρουσίασε τρεις παραστάσεις σε πανελλήνια πρώτη παρουσίαση (*Ερωτευμένη Νεκρή*, *Η Λέσχη της Αυτοκτονίας*, *Εκδίκηση*).

Μέσα σε λίγα χρόνια, έχει σκηνοθετήσει πάνω από 20 μεγάλες παραγωγές (πρόζα και όπερα) σε κορυφαίους θεατρικούς οργανισμούς της Ελλάδας και του εξωτερικού (Γερμανία, Ρωσία). Ενδεικτικά: **Εθνικό** **Θέατρο, Φεστιβάλ** **Αθηνών, Επίδαυρος, Στέγη, Εθνική** **Λυρική** **Σκηνή, Κέντρο** **Πολιτισμού-ίδρυμα** **Σταύρος** **Νιάρχος, Κρατική** **Όπερα** **της** **Περμ-Ρωσία, Κρατικό** **Θέατρο** **του** **Άουγκσμπουργκ-Γερμανία.**

Ασχολείται συστηματικά και με την θεατρική εκπαίδευση με επίκεντρο το Αρχαίο Δράμα, ενώ έχει κληθεί να δώσει μαθήματα και διαλέξεις γύρω από το Θέατρο στην Ελλάδα (Πανεπιστήμιο Αθηνών -Τμήμα Θεατρικών Σπουδών, Δραματική Σχολή Εθνικού Θεάτρου, Δραματική Σχολή Ωδείου Αθηνών, Αμερικάνικο Κολλέγιο κ.ά.) και το εξωτερικό (Αμερική, Ρωσία, Ιράν κλπ). Πρόσφατα ήταν προσκεκλημένη του **New York University,** του μεγαλύτερου Πανεπιστημίου της Αμερικής, όπου δίδαξε Αρχαίο Δράμα σε φοιτητές διαφόρων τμημάτων του.  Το 2018 διηύθυνε το Διεθνές Εργαστήριο Αρχαίου Δράματος του Εθνικού Θεάτρου στους Δελφούς.

**Βραβεία**: Τον Δεκέμβριο του 2009 τιμήθηκε από την Ένωση Θεατρικών και Μουσικών Κριτικών με το Βραβείο Νέου Δημιουργού. Τον Σεπτέμβριο του 2011 τιμήθηκε με το Έπαθλο «Ελευθερία Σαπουντζή» για τις σκηνοθεσίες της κατά την διετία 2009-2011.

Η παράσταση όπερας ***Τα*** ***παραμύθια*** ***του*** ***Χόφμαν*** (Κρατική Όπερα της Περμ στη Ρωσία-2015) ήταν υποψήφια για 9 βραβεία Χρυσή Μάσκα, τα σημαντικότερα βραβεία στο ρωσόφωνο θέατρο, μεταξύ των οποίων Καλύτερης Παράστασης Όπερας και Καλύτερου Σκηνοθέτη.

Διορίστηκε Καλλιτεχνική Διευθύντρια του Φεστιβάλ Αθηνών & Επιδαύρου για την τριετία 2019-2022.

**Πρόσφατες** **σκηνοθεσίες** **της** **στην** **Ελλάδα** **και** **το** **εξωτερικό:**

**Ο** ***Καλός*** ***Άνθρωπος*** ***του*** ***Σετσουάν***  του Μπ. Μπρεχτ (Στέγη Ιδρύματος Ωνάση, 2013), ***Der gute*** ***Mensch von Sezuan****,*(Νέα Σκηνοθεσία, Stadttheater Augsburg, Γερμανία, 2014), ***Ρήσος*** ***-***περιπατητική παράσταση στον αρχαιολογικό χώρο του Λυκείου του Αριστοτέλους (Φεστιβάλ Αθηνών 2015), ***Τα*** ***παραμύθια*** ***του*** ***Χόφμαν****,* (Κρατική Όπερα της Περμ στη Ρωσία-2015), ***Φάουστ*** του Γκαίτε (Δημοτικό Θέατρο Πειραιά, 2015-2016), ***1984*** του Τζωρτζ Όργουελ (Νέο Θέατρο Κατερίνας Βασιλάκου, 2016), ***Άλκηστη*** του Ευριπίδη (Εθνικό Θέατρο-Φεστιβάλ Αθηνών και Επιδαύρου 2017), ***Ζ,*** νέα όπερα των Μηνά Μπορμπουδάκη/Βαγγέλη Χατζηγιαννίδη  βασισμένη στο  ομότιλο βιβλίο  του Βασίλη Βασιλικού (Εθνική Λυρική Σκηνή-Εναλλακτική σκηνή, 2018), ***Η*** **Κωμωδία** **των** **Παρεξηγήσεων** του Σαίξπηρ (2018), ***Βόυτσεκ*** του Μπύχνερ (Δημοτικό Θεάτρο Πειραιά, 2019).

**ΠΡΟΣΕΧΗ** **ΣΧΕΔΙΑ**

***ΑΜΛΕΤ*** του Ουίλλιαμ Σαίξπηρ (Δεκέμβριος 2019). Η παράσταση θα ανοίξει το κλειστό εδώ και οκτώ χρόνια Αμφι-Θέατρο Σπύρου Α. Ευαγγελάτου στην Πλάκα.

***RIGOLETTO***, όπερα του Giuseppe Verdi, Εθνική Λυρική Σκηνή, Ηρώδειο, Ιούνιος 2020